ΑΠΟΦΑΣΗ ΤΗΣ ΕΠΙΤΡΟΠΗΣ της 1ης Φεβρουαρίου 1994 για την τροποποίηση της απόφασης 90/179/Ευρατόμ, ΕΟΚ, με την οποία επιτρέπεται στη Γερμανία να χρησιμοποιεί στατιστικά δεδομένα προγενέστερα εκείνων του προτελευταίου έτους και να μην λαμβάνει υπόψη ορισμένες κατηγορίες δραστηριοτήτων και να χρησιμοποιεί κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από το φόρο επί της προστιθέμενης αξίας (Το κείμενο στη γερμανική γλώσσα είναι το μόνο αυθεντικό) (94/72/ΕΚ, Ευρατόμ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη συνθήκη για την ίδρυση της Ευρωπαϊκής Κοινότητας Ατομικής Ενέργειας,

τον κανονισμό (ΕΟΚ, Ευρατόμ) αριθ. 1553/89 του Συμβουλίου της 29ης Μαΐου 1989 για το ομοιόμορφο καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (1), και ιδίως το άρθρο 13,

Εκτιμώντας:

ότι, κατ' εφαρμογή του άρθρου 28 παράγραφος 3 της έκτης οδηγίας 77/388/ΕΟΚ του Συμβουλίου της 17ης Μαΐου 1977 για την εναρμόνιση των νομοθεσιών των κρατών μελών σχετικά με τους φόρους κύκλου εργασιών - κοινό σύστημα φόρου προστιθέμενης αξίας: ενιαία φορολογική βάση (2), η οποία στο εξής ονομάζεται "έκτη οδηγία", τα κράτη μέλη μπορούν να συνεχίσουν να απαλλάσσουν ή να φορολογούν ορισμένες δραστηριότητες και ότι οι δραστηριότητες αυτές πρέπει να λαμβάνονται υπόψη κατά τον καθορισμό της βάσης των ιδίων πόρων ΦΠΑ-

ότι, από την 1η Ιανουαρίου 1990, η δυνατότητα που έχουν τα κράτη μέλη να συνεχίσουν να φορολογούν ή να απαλλάσσουν ορισμένες δραστηριότητες που αναφέρονται στα παραρτήματα Ε και ΣΤ της έκτης οδηγίας καταργείται κατ' εφαρμογή του άρθρου 1 σημείο 1 εδάφιο 1 και σημείο 2 στοιχείο α) της οδηγίας 89/465/ΕΟΚ του Συμβουλίου (3) και ότι, κατά συνέπεια, πρέπει να καταργηθούν οι άδειες που χορηγούνται για το σκοπό αυτό από την Επιτροπή για τον καθορισμό της βάσης των ιδίων πόρων ΦΠΑ-

ότι, βάσει του κανονισμού (ΕΟΚ, Ευρατόμ) αριθ. 1553/89, από το οικονομικό έτος 1989, η Επιτροπή, όσον αφορά τη Γερμανία, εξέδωσε την απόφαση 90/179/Ευρατόμ, ΕΟΚ (4), με την οποία επιτρέπεται στη Γερμανία να μην λαμβάνει υπόψη ορισμένες κατηγορίες δραστηριοτήτων και να χρησιμοποιεί κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ-

ότι η Γερμανία φορολογεί από την 1η Ιανουαρίου 1991 τις δραστηριότητες που αναφέρονται στο παράρτημα ΣΤ σημείο 15 της έκτης οδηγίας: για το λόγο αυτό πρέπει να καταργηθεί από την ημερομηνία αυτή η άδεια να γνωστοποιούνται αυτές οι δραστηριότητες βάσει κατά προσέγγιση εκτιμήσεων-

ότι η Γερμανία φορολογεί από 1ης Ιουλίου 1990 την παραχώρηση και συντήρηση των τερματικών από την Deutsche Bundespost TELEKOM. Για το λόγο αυτό, η άδεια να υπολογίζονται οι υπηρεσίες και οι παραδόσεις αγαθών στον τομέα των τηλεπικοινωνιών βάσει κατά προσέγγιση εκτιμήσεων πρέπει να περιοριστεί αντίστοιχα από την 1η Ιουλίου 1990-

ότι η συμβουλευτική επιτροπή ιδίων πόρων ενέκρινε την έκθεση η οποία περιλαμβάνει τις γνώμες των μελών της σχετικά με την παρούσα απόφαση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 90/179/Ευρατόμ, ΕΟΚ τροποποιείται ως εξής:

1. Στο σημείο 3 του άρθρου 3 το τελευταίο τμήμα της περιόδου όσον αφορά τις δραστηριότητες που πραγματοποιούνται από την 1η Ιουλίου 1990, τροποποιείται ως εξής:

"με εξαίρεση την παραχώρηση και συντήρηση των τερματικών από την Deutsche Bundespost TELEKOM (παράρτημα ΣΤ - πρώην σημείο 5)".

2. Το σημείο 4 του άρθρου 3 καταργείται όσον αφορά τις δραστηριότητες που πραγματοποιούνται από την 1η Ιανουαρίου 1991.

Άρθρο 2

Η παρούσα απόφαση απευθύνεται στην Ομοσπονδιακή Δημοκρατία της Γερμανίας.

Βρυξέλλες, 1 Φεβρουαρίου 1994.

Για την Επιτροπή

Peter SCHMIDHUBER

Μέλος της Επιτροπής

(1) ΕΕ αριθ. L 155 της 7. 6. 1989, σ. 9.

(2) ΕΕ αριθ. L 145 της 13. 6. 1977, σ. 1.

(3) ΕΕ αριθ. L 226 της 3. 8. 1989, σ. 21.

(4) ΕΕ αριθ. L 99 της 19. 4. 1990, σ. 28.